burgasdotpro/wikipedia huggingface dataset:
Vypnutie Wikipédií 21. marca 2019

Vypnutie Wikipédií 21. marca 2019 bolo jednodňové zneprístupnenie obsahu () štyroch jazykových verzií internetovej encyklopédie Wikipédia na protest voči pripravovanej smernici Európskej únie o autorskom práve na digitálnom jednotnom trhu. Protestu sa zúčastnila slovenská, česká, nemecká a dánska Wikipédia.
Podobný protest sa uskutočnil už v júli 2018 pred vtedy očakávaným hlasovaním o smernici na talianskej, španielskej a portugalskej Wikipédii a uskutočnil sa znova 25. marca (deň pred hlasovaním) aj blackout. 
Slovenská Wikipédia.
Hlasovanie o blackoute na slovenskej Wikipédii skončilo 19. marca 2019. Za vypnutie Wikipédie sa vyslovilo 18 redaktorov, proti nebol nikto. Slovenská Wikipédia kritizovala znenie článku 11 a 13 európskej smernice o autorskom práve na digitálnom jednotnom trhu. Vypnutie trvalo 24 hodín od polnoci do polnoci stredoeurópskeho času. Obsah bol začiernený a zobrazená bola informácia o dôvodoch vypnutia spolu s výzvou čitateľom, aby oslovili svojich europoslancov. Jednalo sa o historicky prvé vypnutie slovenskej Wikipédie.
Česká Wikipédia.
V hlasovaní na českej Wikipédii hlasovalo 96 redaktorov, z toho 8 z nich hlasovalo proti. „"Wikipedie tak bude hůře přebírat obsah od ostatních, tvorba nového obsahu se proto značně ztíží. To považujeme za velký problém pro budoucí rozvoj i samotnou existenci Wikipedie"“, povedal Vojtěch Dostál, predseda Wikimedie Česká republika. Rovnako ako pre slovenskú, aj pre českú Wikipédiu išlo o jej historický prvé vypnutie.
Nemecká Wikipédia.
Nemecká Wikipédia na problém so smernicou upozornila už v septembri 2018 bannerom. Hlasovania o vypnutí nemeckej verzie sa zúčastnilo 233 redaktorov.
Ch-22

Ch-22 Burja (v kóde NATO AS-4 Kitchen) je sovietska protilodná strela dlhého dosahu.
Strela Ch-22 môže byť nesená strategickými bombardérmi Tu-95 a Tu-22M. Bola vybavená konvenčnou alebo jadrovou hlavicou a určená na ničenie amerických zväzov lietadlových lodí.
Vznik a vývoj.
V roku 1958 boli spustené práce na systéme K-22, ktorý zahŕňal novú strelu dlhého dosahu Ch-22, vyvíjaný bombardér projektu "105" (neskôr známy ako Tu-22) a rádiolokátor PN. Vývojom rakety bola poverená konštrukčná kancelária OKB-155 (od roku 1966 Raduga) s hlavným konštruktérom A.J. Berezniakom.
Nová strela bola ďalším rozpracovaním systémov K-10P a K-14, ale predstavovala kvalitatívny krok vpred. V dôsledku použitia raketového motoru na kvapalné palivo bola v nadmorskej výške 22,5 km dosiahnutá rýchlosť letu 3,5 Machu.
Nový systém dostal index D-2 a jeho prototypy boli vyrábané v závode 256 v Dubne. V roku 1962 sa na palube špeciálne upraveného Tu-16K-22 začali skúšky novej rakety. V roku 1967 boli ukončené štátne skúšky Ch-22 na palube Tu-22K a raketa bola zaradená do výzbroje diaľkového letectva. Sériová výroba Ch-22 začala v závode 256, potom v strojárenskom závode v Uljanovsku a neskôr prebiehala aj v ďalších podnikoch.
Nasadenie.
Ruská invázia na Ukrajinu.
Zo štatistík zverejnených Ukrajinou vyplýva, že v priebehu roku 2023 odpálilo Rusko na ukrajinské ciele 74 striel Ch-22. Strely Ch-22 sa spolu so strelami P-800 Oniks ukázali byť najefektívnejšími ruskými zbraňami, pretože ukrajinskej protivzdušnej obrane sa nepodarilo zneškodniť ani jednu z týchto striel. Vysoká rýchlosť a nízka úroveň letu týchto protilodných striel z nich robí veľmi ťažký cieľ.
Elizaveta Maximová

Elizaveta Maximová (* 16. marec 1992, Kazaň, Rusko) je česká herečka.
Život.
Narodila sa v ruskom meste Kazaň, ale už od detstva žije v Prahe, hlavnom meste Česka. Od raného veku sa venovala spevu, tancu a predovšetkým divadlu v najrôznejších krúžkoch a divadelných súboroch. Potom čo zmaturovala na anglicko-českom (americkom) gymnáziu nastúpila na Divadelnú fakultu Akadémie múzických umení v Prahe, kde v roku 2016 vyštudovala odbor činoherné herectvo pod vedením Jany Hlaváčovej, Ladislava Mrkvičku či Marka Němca. Počas štúdia na DAMU hosťovala napríklad v českom Národnom divadle, kde stvárnila rolu Hannah v Mayenburgovej hre Kameni či v Prague Shakespeare Company v anglojazyčných rolách.
Jej prvou veľkou rolou sa stala Lili v trojdielnej minisérii Českej televízie "Spravedlnost". Do povedomia divákov sa však dostala už skôr, keď sa v seriáli "Trpaslík" predstavila ako Irena Korytářová, alebo ako Michaela Břízová v seriáli "Polda". Zažiarila taktiež v hlavnej úlohe krátkeho filmu "Atlantida, 2003", ktorý bol vybraný do prestížnej súťaže Cinéfondation v rámci Festival de Cannes 2017. Taktiež je známa vďaka úlohe Kláry Volnej v seriáli "Strážmajster Topinka".
Hosťuje súčasne v niekoľkých pražských divadlách (Dejvické divadlo, Studio Švandova divadla, Divadlo Letí, Divadlo Na Fidlovačce, H2O experimentální prostor a iné).
Axel Fredrik Cronstedt

Axel Fredrik Cronstedt (* 23. december 1722 - † 19. august 1765) bol švédsky chemik a mineralóg. Na univerzite v Uppsale vyštudoval matematiku, neskôr pracoval na banskom úrade. Gronstedt v roku 1751 v kobaltových rudách vo švédskom Hälsinglande objavil minerál, ktorý pomenoval "kupfernickel" a z ktorého neskôr izoloval nový chemický prvok - nikel. Taktiež objavil minerál scheelit a zaviedol pojem zeolit. V roku 1753 bol prijatý za člena kráľovskej švédskej akadémie vied.
Guitar Gangsters &amp; Cadillac Blood (skladba)

„Guitar Gangsters &amp; Cadillac Blood“ je druhá skladba z rovnomenného albumu dánskej heavy metalovej skupiny Volbeat, ktorý bol vydaný 1. septembra 2008.
Objavila sa tiež na koncertnom albume "Let's Boogie! Live from Telia Parken" z roku 2018, kde bubeníka Jona Larsena nahradil bubeník skupiny Metallica, Lars Ulrich.
Názov skladby.
Názov pochádza zo skladby „Nickels and Dimes“ od skupiny Social Distortion. Na tomto albume tiež prespievali jednu z ich skladieb.
Text.
Text skladby opisuje začiatok niekoho, o kom budú písať ako o „gitarovom gangsterovi“.
František Karol Faykiss

František Karol Faykiss (; * 13. január 1879, Levoča† ?) bol uhorský lekár (chirurg).
Pochádzal z rodiny vojenského lekára Karola Faykissa a jeho manželky Ervíny, rod. Imrichovej. V roku 1902 absolvoval štúdium medicíny na univerzite v Pešti, kde následne pôsobil ako asistent chirurgickej kliniky. Je autorom správy o stave kliniky a viacerých štúdií z klinickej chirurgie. V roku 1909 bol povýšený do šľachtického stavu.
7 Shots

„7 Shots“ je šiesta skladba z albumu "Beyond Hell / Above Heaven" dánskej heavy metalovej skupiny Volbeat. Spolu so skladbou „Rebel Angel“ vyšla 27. augusta 2010 aj ako singel „7 Shots / Rebel Angel“.
Objavila sa aj na koncertných albumoch "Live from Beyond Hell / Above Heaven" a "Let's Boogie! Live from Telia Parken" a na deluxe edícii albumu "Outlaw Gentlemen &amp; Shady Ladies".
Kohútka

Kohútka () je vrch Javorníkov, situovaný na slovensko-českej hranici. Vrcholové oblasti najmä na moravskej strane zaberá rekreačné a lyžiarske stredisko s viacerými chatami.
Polohopis.
Vrch sa nachádza v severozápadnej časti pohoria, na severnom okraji geomorfologického podcelku Vysoké Javorníky. Slovenská časť na južnom úpätí prináleží k obci Lazy pod Makytou v okrese Púchov, severné svahy patria do chotára Nového Hrozenkova v okrese Vsetín. Priamo pod vrchol vedú prístupové cesty tak zo slovenskej (cez Lazy pod Makytou), ako aj moravskej strany (cez Nový Hrozenkov). Južné svahy odvodňujú prítoky Bielej vody, severné svahy odvodňuje potok Vranča, ústiaci do Vsetínskej Bečvy.
Ochrana prírody.
Horský masív leží v Chránenej krajinnej oblasti Kysuce.
Turizmus.
Vrcholová časť Kohútky s rekreačnou oblasťou patrí medzi turisticky najatraktívnejšie lokality regiónu. Lyžiarske stredisko a množstvo ubytovacích kapacít s ponukou voľnočasových a športových aktivít sem lákajú návštevníkov počas celého roka. Prístup autom zjednodušuje prístup do strediska tak slovenským, ako aj českým návštevníkom a turistom. 
Prístup.
Najjednoduchší prístup vedie asfaltovou cestou cez osadu Čertov, miestnu časť Lazov pod Makytou, resp. z moravskej strany cez Nový Hrozenkov. Vrcholom vedie červeno značená Javornícka magistrála (Makyta – Kohútka – Veľký Javorník), na ktorú sa v blízkom okolí pripájajú:
Okrem vyznávačov pešej turistiky oblasť vyhľadávajú i cykloturisti a v zimnom období vedie hrebeňom pohoria vyhľadávaná bežkárska stopa, ktorá rozširuje možnosti lyžiarskeho strediska.
Malý Javorník (Javorníky)

Malý Javorník () je vrch Javorníkov, situovaný na slovensko-českej hranici a zároveň najvyšší vrchol a jediná tisícovka českej časti pohoria. Leží nad obcou Horná Mariková, približne severozápadne od mesta Bytča.
Polohopis.
Nachádza sa v severozápadnej časti pohoria, na severnom okraji geomorfologického podcelku Vysoké Javorníky. Leží na štátnej hranici, západne od osady Podjavorník, v katastrálnom území obcí Papradno, Horná Mariková (okres Považská Bystrica) a Karolinka (okres Vsetín). Na južných svahoch pramení Papradnianka a Marikovský potok, severné svahy odvodňuje potok Stanovice, ústiaci do Vsetínskej Bečvy.
Výhľady.
Riedky lesný porast hrebeňa poskytuje obmedzený rozhľad. Z vhodných miest sú pozorovateľné mnohé vrchy Javorníkov, Biele Karpaty, Považský Inovec, Strážovské a Súľovské vrchy, Malá Fatra, Sliezske a Moravsko-sliezske Beskydy a Hostýnsko-vsetínská hornatina.
Ochrana prírody.
Horský masív leží v Chránenej krajinnej oblasti Kysuce. Na západných svahoch sa nachádza prírodná rezervácia Malý Javorník, ktorú spravuje AOPK ČR Správa CHKO Beskydy.
Prístup.
Vrchol Malého Javorníka, ktorým prechádza štátna hranica medzi Slovenskom a Českom, je prístupný z viacerých smerov. Vedie ním červeno značená Javornícka magistrála (Kohútka – Veľký Javorník), na ktorú sa v blízkom okolí pripájajú:
Okrem vyznávačov pešej turistiky oblasť vyhľadávajú i cykloturisti a v zimnom období vedie hrebeňom pohoria vyhľadávaná bežkárska stopa.
7 Shots / Rebel Angel

„7 Shots / Rebel Angel“ je singel dánskej heavy metalovej skupiny Volbeat. Vyšiel 27. augusta 2010 cez Universal Records.
Light a Way

„Light a Way“ je deviata skladba z albumu "Guitar Gangsters &amp; Cadillac Blood" dánskej heavy metalovej skupiny Volbeat. Skladba hrala na pohrebe spevákovho otca, Jørna Poulsena, ktorý zomrel 27. júna 2008, krátko pred vydaním albumu.
Text skladby.
Skladba je o malom chlapcovi bez otca, ktorý bol násilím odvezený od matky a domova. Ona bola odvezená do otroctva a jej syn začal chodiť po ceste pozdĺž kukuričných polí a modlil sa za pomoc pána na nebesiach. Jedného dňa spoznal gitarových gangsterov zo skorších skladieb („Guitar Gangsters &amp; Cadillac Blood“ a „Still Counting“). Povedali mu, že sa pokúsia nájsť jeho matku a oslobodiť ju.
Artemidóros z Týru

Artemidóros ("Artemidóros") bol grécky sochár v 2. storočí pred Kr.
Artemidóros, syn Ménodota z Týru, tvoril 2. stor. pred Kr. Svedectvo o niekdajšej tvorbe tohto umelca nám podávajú jeho menom signované podstavce zo sôch objavené v archeologických lokalitách starogréckych miest Lindos a Halikarnas. V Halikarnase zhotovil sochu osobnosti mesta, v meste Lindos okolo roku 154 pred Kr. bronzovú sochu "Astyméda" a v roku 124 pred Kr. spoločne so svojím synom Ménodotom sochu "Pasifóna", kňaza bohyne Atény "Lindskej".
Tipsport liga 2019/2020

Tipsport liga 2019/2020 bola 27. sezónou najvyššej klubovej súťaže v ľadovom hokeji na Slovensku. Riadiacim orgánom súťaže bol Slovenský zväz ľadového hokeja. Sezóna bola 11. marca 2020 predčasne ukončená pred koncom nadstavbovej časti kvôli epidémii koronavírusu COVID-19.
Tipsportligové kluby.
V sezóne 2019/2020 v nej hralo 13 mužstiev, vrátane dvoch maďarských klubov, ktoré nemohli zostúpiť. Po siedmich rokoch sa do ligy vrátil Slovan Bratislava, ktorý hral sedem sezón v KHL. Žiadne mužstvo zo súťaže nevypadlo.
Predčasné ukončenie ročníka.
Predstavitelia klubov spoločne s Pro-hokejom a Richardom Lintnerom rozhodli 11. marca 2020, že sezóna 2019/2020 bude predčasne ukončená pred koncom nadstavby kvôli epidémii koronavírusu COVID-19. Proti tomuto rozhodnutiu pôvodne protestovala hráčska asociácia SIHPA, vzhľadom na možné porušenie práv hokejistov pri pravdepodobnom nevyplatení odmien za vytýčené ciele. Nakoniec však aj SIHPA rozhodnutie akceptovala, keďže alternatíva v podobe dohratia sezóny pred prázdnymi štadiónmi by bola ekonomicky aj logisticky nereálna. Do ukončenia sezóny viedol tabuľku tím HC ’05 iClinic Banská Bystrica. O tom, či mu bude udelený titul majstra Slovenska alebo víťaza ligy, sa malo rozhodnúť neskôr. 12. marca 2020 najprv Ligová rada rozhodla, že titul majstra, ako aj ďalšie medailové priečky, budú udelené tímom, ktoré boli v čase prerušenia ligy na prvých troch miestach tabuľky, t.j. Banskej Bystrici, Bratislave a Košiciam. Výkonný výbor SZĽH však 31. marca 2020 rozhodnutie Ligovej rady zrušil, sezóna tak ostala bez majstra. Najlepším strelcom sezóny bol do dátumu jej predčasného ukončenia Marcel Haščák z klubu HC Košice s 33 gólmi.
Play-off.
Play-off sa z dôvodu predčasného ukončenia ligy nekonalo.
Vladimír Fábry

JUDr. Vladimír Fábry (* 23. november 1920, Liptovský Svätý Mikuláš† 18. september 1961, Ndola) bol americký právnik a diplomat slovenského pôvodu.
Pochádzal z rodiny právnika a politika Pavla Fábryho (* 1891† 1959) a jeho manželky Oľgy Viery, rod. Pálkovej (* 1895† ?). Vyštudoval gymnázium a následne absolvoval štúdium práva na Právnickej fakulte Univerzity Komenského v Bratislave. Od roku 1946 pôsobil ako pracovník československej diplomatickej misie pri Organizácii Spojených národov (OSN) v New Yorku. Po komunistickom februárovom prevrate (1948) sa rozhodol zostať v Spojených štátoch, kde požiadal o udelenie štátneho občianstva.
Zahynul pri leteckej nehode, keď ako osobný tajomník sprevádzal generálneho tajomníka OSN Daga Hammarskjölda.
Highwayman (Iced Earth)

„Highwayman“ je dvanásta skladba z albumu "Plagues of Babylon" americkej metalovej skupiny Iced Earth. Skladba je cover verzia skladby „The Highwayman“ od Jimmyho Webba z roku 1977, ktorú o dva roky neskôr prespieval Glenn Campbell na svojom albume "Highwayman" a v roku 1985 bol názov inšpiráciou pre americkú country superskupinu The Highwaymen, ktorá ju aj prespievala na svojom rovnomennom albume. Verzia od skupiny Iced Earth bola vydaná 6. januára 2014. 
Je naspievaná vo formáte skupiny The Highwaymen so štyrmi rôznymi spevákmi. V tomto prípade je to Jon Schaffer zo skupiny Iced Earth, ktorý spieva časť Willieho Nelsona, Russell Allen zo skupiny Symphony X spieva časť Krisa Kristoffersona, Stu Block zo skupiny Iced Earth, ktorý spieva časť Waylona Jenningsa a Michael Poulsen zo skupiny Volbeat, ktorý spieva časť Johnnyho Casha.
Text skladby.
Skladba rozpráva príbeh ducha, reinkarnujúceho sa viackrát v priebehu histórie. Reinkarnoval sa na štyroch rôznych miestach v čase a histórii: ako lupič, námorník, stavebný robotník na priehrade Hoover Dam a nakoniec ako kapitán vesmírnej lode. Skladba bola ovplyvnená reálnym životom obeseného lupiča Jonathana Wilda. Verš staviteľa priehrady odkazuje na smrť viac ako sto mužov pri výstavbe priehrady Hoover Dam v blízkosti Boulder City v štáte Nevada.
16 Dollars

„16 Dollars“ je ôsma skladba z albumu "Beyond Hell / Above Heaven" dánskej heavy metalovej skupiny Volbeat. Skladba vyšla ako singel 24. júna 2011 cez Universal Records.
Hudobné video.
Hudobné video bolo režírované Jakobom Printzlauom.
Futbalové rekordy a štatistiky v Premier League

Táto stránka obsahuje detailne rekordy a štatistiky v Premier League. Premier League je najvyššia futbalová súťaž v Anglicku. Rekordy sa udávajú od sezóny 1992/1993, kedy táto súťaž vznikla.
Individuálne rekordy.
Najviac vyhraných titulov.
Domáci hráč (Angličan, Walesan)
Hráč z inej krajiny
Strelci.
Najlepších 15 strelcov v histórii.
"K zápasom hraným 22. júla 2020."
"Zvýraznení hráči sú stále aktívni."
Najlepších 5 strelcov, ktorí sú stále aktívni (jedine v Premier League).
"K zápasom hraným 22. júla 2020."
Najviac hattrikov (minimálne 5).
"Tri alebo viac gólov v jednom zápase."
"K zápasom hraným 21. februára 2019"
"Zvýraznení hráči sú stále aktívni."
Bifenyl

Bifenyl (niekedy aj difenyl, fenylbenzén; systematický názov: 1,1'-bifenyl) je aromatická organická zlúčenina. Za normálnych podmienok ide o pevnú látku, ktorá tvorí biele kryštály. Vyznačuje sa príjemnou vôňou. Je prakticky nerozpustný vo vode, dá sa však rozpustiť v bežne dostupných organických rozpúšťadlách. Z hľadiska štruktúry ide vlastne o 2 benzénové jadrá spojené jednoduchou väzbou. Alkyl a funkčná skupina odvodené od bifenylu sa nazývajú bifenylyl a bifenylová skupina.
Výroba.
Bifenyl sa prirodzene vyskytuje v surovej rope a uhoľnom dechte. Z týchto zdrojov sa dá oddeliť destiláciou.
Priemyselne vzniká ako vedľajší produkt pri výrobe benzénu, pomocou dealkylácie toluénu, pri nasledujúcej reakcii:
CH3C6H5 + C6H6 → C12H10 + CH4
Zámerne sa priemyselne vyrába pomocou oxidačnej dehydrogenácie benzénu. Tá prebieha nasledovne:
2 C6H6 + 0,5 O2 → C12H10 + H2O
V laboratóriu sa dá pripraviť z brómbenzénu, z ktorého sa reakciou s horčíkom pripraví grignardov reaktant, fenylmagnéziumbromid. Ten po pridaní brómbenzénu reaguje a vzniká bifenyl.
Využitie.
Chemický priemysel.
Pretože bifenyl nemá na sebe naviazané žiadne funkčné skupiny ani iné substituenty je pomerne málo reaktívny. Využíva sa však ako surovina na výrobu polychlórovaných bifenylov, ktoré kedysi boli široko používané elektricky izolujúce teplovodné kvapaliny a pesticídy.
Potravinársky priemysel.
Bifenyl zabraňuje rastu húb a plesní a preto sa využíva aj ako konzervačná látka s E číslom E 230. Používa sa väčšinou v citrusových plodoch a najmä pri ich prevoze. Používanie na potravinárske účely je však v štátoch EÚ zakázané.
Ostatné.
V zmesi s difenyléterom (tiež tuhá látka) vytvára eutektickú zmes a je kvapalný. Táto zmes sa využíva ako teplovodná látka na prenos tepla a je chemicky stabilná až do 400 °C.
Soulweeper

„Soulweeper“ je skladba dánskej heavy metalovej skupiny Volbeat. Vyšla ako demo singel z ich demo albumu "Beat the Meat" z roku 2003 a v roku 2005 sa stala súčasťou štúdiového albumu "The Strength / The Sound / The Songs".
Exikátor

Exikátor je uzatvárateľné laboratórne zariadenie používané na sušenie, poprípade aj skladovanie hygroskopických látok a látok citlivých na vlhkosť. Sušenie pomocou exikátoru sa používa najmä pri odstraňovaní drobných zvyškov vody z látky alebo pri sušení látok citlivých na teplo, ktoré by sa pri ohrievaní mohli rozloziť. Keďže pri otváraní sa dnu dostane okolitý vzduch, ktorého vlhkosť závisí od vlhkosti v miestnosti, sušenie prebieha spočiatku pomalšie. Tento problém sa dá vyriešiť použitím vákuového exikátoru, z ktorého sa dá vlhký vzduch odsať.
Konštrukcia a obsluha.
Exikátory bývajú zväčša vyrobené z hrubého skla a sú väčšinou kruhového tvaru. Skladajú sa z 2 hlavných častí a to spodná časť a odnímateľné veko. Dovnútra spodnej časti sa vloží suchý hygroskopický materiál, ktorý slúži na absorbovanie vlhkosti z látky na sušenie. Takouto látkou môže byť napríklad silikagél, bezvodý síran horečnatý, chlorid vápenatý, čerstvo vypálené vápno a podobné látky. Nad sušiacimi látkami je umiestnená keramická platňa s dierami, ktoré prepúšťajú vlhkosť z látky, ktorá sa suší k hygroskopickej sušiacej látke. Na túto platňu sa potom umiestni nádoba (napríklad kadička) s látkou, ktorú je potrebné usušiť a veko sa uzavrie. Keďže samotné sušiace látky pri každom použití absorbujú vlhkosť až nakoniec nie sú v sušení účinné je ich potrebné vymeniť alebo vysušiť. Tieto látky sa väčšinou sušia ohrevom, lebo bežne používané sušiace látky do exikátorov nie sú citlivé na teplo. Niekedy sa do sušiacej látky pridáva aj drobné množstvo indikátorovej látky, ktorá sa pri absorbovaní vlhkosti sfarbuje. Aby lepšie tesnilo, veko sa na okrajoch často maže tukom na sklenené zábrusy.
Existuje taktiež aj vákuový exikátor, ktorý má na vrchu sklenenú trubičku, často aj kohútikom na reguláciu prietoku. Na túto trubičku sa dá pripojiť hadica, ktorá sa následne pripojí k vákuovému generátoru.
Taktiež stojí za zmienku, že pri otváraní by sa malo veko posúvať do boku a nie ťahať hore, aby sa nepoškodilo alebo nerozbilo. To isté platí aj pri zatváraní.
František Plesnivý

František Plesnivý (* 4. apríl 1845, Unhošť† 9. august 1918, Hradec Králové) bol rakúsko-uhorský architekt.
Bol známy pre svoje rané secesné návrhy a aj neskoršie úžitkové návrhy. Medzi jeho mnoho budov patrí Ettrichova Vila, dom Jaroměř (súčasné Česko), ktorý bol vyobrazený v roku 2000 vo filme Jána Hřebejku, "Musíme si pomáhat", ktorý na konci 19. storočia navštevovali obdivovatelia ako cisár František Jozef I.
V roku 1897 navrhol a postavil František Plesnivý vilu pre rodinu v Novom Hradci Králové, Villa Gabriela, pomenovanú podľa jeho manželky. Počas začiatku 20. storočia Plesnivý navrhoval a staval kostoly, továrne a verejné úžitkové stavby ako vodné veže.
Architekt František Plesnivý zomrel 9. augusta 1918 vo Ville Gabriela, Nový Hradec Králové.
Vyznamenania.
V roku 1898, na Architektonickej a inžinierskej výstave, získal Plesnivý Striebornú medailu mesta Prahy.
Kurinec

Kurinec môže byť:
Kohút (vrch v Stolických vrchoch)

Kohút () je druhý najvyšší vrch v Stolických vrchoch, krajinnom celku Slovenského rudohoria. Leží nad Muránskou Zdychavou, približne severovýchodne od Revúcej.
Poloha.
Nachádza sa v severnej časti Stolických vrchov, v geomorfologickom podcelku Stolica. Leží na pomedzí Banskobystrického a Košického kraja, okresov Revúca a Rožňava a zasahuje na katastrálne územie mesta Revúca a obce Čierna Lehota. Najbližším sídlom je na západnom úpätí situovaná Muránska Zdychava, juhozápadne sa nachádza Revúčka a Revúca, južne Mokrá Lúka, Revúcka Lehota, Chyžné a Magnezitovce, východne Čierna Lehota a Slavošovce, severovýchodne Rejdová a severozápadne Muránska Huta.
Opis.
Kohút leží v severnej, najvyššej časti pohoria, v hlavnom hrebeni, vedúcom juhozápadným smerom cez Faltenov vrch (). Západne sa nachádza vrch Šiance (), Cigánka (), Radzim () a Krížna poľana (), južne Solisko (), Malý Kohút (), Dachov diel () a Skalica (), východne Biela skala (), Pavlova hora () a Skalka () a severne Stolica (), Lehotská hoľa (), Faltenov vrch () a Čelo (). Západné svahy odvodňuje Pstružný a Zdychavský potok do Zdychavy, vodu z východných častí odvádza Jakuška a Lazárka do riečky Štítnik, všetky v povodí Slanej. Vrcholom vedie značený turistický Chodník Pavla Jozefa Šafárika. 
Výhľady.
Vrchol pokrýva riedky lesný porast, ktorý umožňuje rozhľad. Pri vhodných podienkach je vidieť mnohé vrchy Stolických vrchov, Volovské vrchy, Revúcku vrchovinu, Spišsko-gemerský kras, Nízke Tatry a časť Vysokých Tatier.
Kopec (vrch v Skorušinských vrchoch)

Kopec () je druhý najvyšší vrch v Skorušinských vrchoch. Leží nad obcou Huty, približne južne od Tvrdošína. 
Poloha.
Masív leží v západnej časti pohoria, v centrálnej časti geomorfologického podcelku Kopec. Vrch leží v Žilinskom kraji, na rozhraní okresov Tvrdošín a Dolný Kubín a zasahuje na katastrálne územie obce Krivá a Oravský Biely Potok. Najbližšími sídlami sú na juhozápadnom úpätí situované Malé Borové a na juhovýchodnom ležiace Huty, východne leží Zuberec, severným smerom Oravský Biely Potok a západným obec Chlebnice. Vrchom zároveň prechádza hranica medzi Oravou a Liptovom. Najľahší výstup na Kopec je z obce Malé Borové, ktoré leží cca juhozápadným smerom.
Opis.
Kopec je súčasťou hrebeňa, ktorý vedie od Mnícha () juhozápadným smerom na Blato (). Západným smerom susedí Turínok () a Blato (), južným Ostrý vrch () a Holica (), východným Prípor () a Machy () a Bane (). Severovýchodné svahy odvodňujú prítoky Studeného potoka a západné Krivský potok v povodí rieky Orava, voda z južných svahov smeruje Kvačiankou do Váhu. 
Výhľady.
Vrchol Kopca pokrýva súvislý les, ktorý neponúka rozhľad. Na svahoch sú však lokality s riedkou, nesúvislou vegetáciou, odkiaľ je obmedzený výhľad na okolité vrchy Skorušinských vrchov, no tiež Chočské vrchy, Západné a Nízke Tatry, Oravské Beskydy, Oravskú Maguru, Malú i Veľkú Fatru.
Aron Shaviv

Aron Shaviv, B.A. (* 1978/1979, Oxford, Anglicko) je izraelský politický konzultant a podnikateľ, zakladateľ a výkonný riaditeľ spoločnosti Shaviv Strategy and Campaigns Ltd.
Život.
Narodil sa v Oxforde v Spojenom kráľovstve a vyrastal v Kanade, Austrálii a od roku 1996 v Izraeli, kde neskôr absolvoval základnú vojenskú službu v Izraelských obranných silách (dosiahol hodnosť kapitána). V rokoch 20022005 absolvoval bakalárske štúdium politológie a medzinárodných vzťahov na Bar-Ilanovej univerzite.
Následne od októbra 2005 do mája 2006 pôsobil ako politický poradca pre pravicovú politickú stranu Jisra’el bejtenu (JB) vo voľbách do Knesetu 28. mája 2006 a od mája do októbra 2006 ako poslanecký asistent. Od októbra 2006 do októbra 2007 pracoval ako poradca ministra pre strategické veci Avigdora Liebermana (JB).
V roku 2008 založil spoločnosť SHAVIV STRATEGY &amp; CAMPAIGN LTD, ktorá poskytuje poradenstvo v oblasti politického marketingu so špecializáciou na volebné kampane stredopravých politických strán a kandidátov. Do širšieho povedomia sa dostal ako politický konzultant izraelského premiéra Benjamina Netanjahua, ktorý sformuloval víťaznú stratégiu pre Netanjahovu stranu Likud vo voľbách do Knesetu 17. marca 2015.
V roku 2015 podporil amerického podnikateľa egyptského pôvodu Josepha Assada a jeho manželku Michele Assadovou v snahe o záchranu kresťanov z oblasti severného Iraku, ktorú obsadil Islamský štát. Shaviv a jeho stredoeurópsky zástupca Martin Repa presadili prijatie 149 utečencov Slovenskom.
Ocenenia.
Shaviv získal ocenenie Začínajúca hviezda (2011) a Cenu za najlepšiu medzinárodnú kampaň (2016) amerického časopisu "Campaigns and Elections" a bol Americkou asociáciou politických konzultantov ocenený ako najlepší medzinárodný politický konzultant (2016).
Seal the Deal

„Seal the Deal“ je desiata skladba z albumu "Seal the Deal &amp; Let's Boogie" dánskej heavy metalovej skupiny Volbeat. Skladba bola vydaná ako druhý medzinárodný singel albumu 20. mája 2016. 
Dňa 13. septembra 2016 bola pripravená, aby bola nasadená do rockových rádií v Spojených štátoch ako druhý singel albumu v Severnej Amerike.
Umiestnenie.
Skladba „Seal the Deal“ sa umiestnila na treťom mieste v rebríčku "Billboard" Mainstream Rock Songs.
Talestes

Talestes alebo Talestés ("Talestés") bol grécky sochár v 2. storočí pred Kr.
Talestes, zrejme syn a žiak sochára Artemidóra z Týru a brat sochárov Charmolaa a Ménodota, bol činný v 2. stor. pred Kr. Svedectvo o jeho sochárskej činnosti nám poskytol nález jeho menom signovaného podstavca zo sôch v archeologickej lokalite starogréckeho mesta Halikarnas (v tomto meste pracoval aj jeho otec). Z poškodeného nápisu je zrejmé, že podstavec bol kedysi základňou sôch dvoch významných osôb mesta. Jeho poškodený nápis niektorí znalci (napr. nemecký klasický archeológ Gustav Hirschfeld) podľa typu písma (epigrafických znakov) datujú do 1. stor. pred Kr. Ak majú pravdu, v tom prípade tu ide o ďalšieho potomka tejto rodiny sochárov, ktorých činnosť dokumentovali na ostrove Rodos a na pobreží Malej Ázie.
Slnko v sieti 2019

9. ročník odovzdávania cien Slnko v sieti sa uskutočnil 5. apríla 2019 v priestoroch Starej tržnice v Bratislave. Moderátorom večera bol Bruno Ciberej. 
Výsledné nominácie zverejnili 22. februára; pôvodne sa o trofej uchádzalo 30 prihlásených diel, z toho celkom 14 postúpilo do druhého kola. V dvoch zo 17. súťažných kategórií boli pre rovnaký počet obdržaných hlasov zastúpení až 4 kandidáti, v jednej z hereckých pre zmenu SFTA bezprecedentne udelila kolektívnu nomináciu/výhru, zdieľanú dvoma kandidátmi spoločne.
O cene za najobľúbenejší film, resp. dokument, rozhodovali po druhý raz samotní diváci, a to v internetovej ankete, ktorá bola zahájená 6. marca (prebiehala do konca mesiaca). Prípadným hlasovaním sa každý účastník zaradil i do žrebovania o filmové ceny či osobnú účasť na slávnostnom galavečeri. 
Počiny nominované v hlavných kategóriách odpremietali počas "Maratónu slovenského filmu", ktorý sa uskutočnil celoštátne, 6. apríla v sieti kín Cinemax; tie ostatné uvedli na každoročnej retrospektívnej prehliadke "Týždeň slovenského filmu" v bratislavskom kine Lumière v dňoch 6. až 12. apríla 2019.
Raťafák Plachta

Raťafák Plachta je jedna z hlavných postáv televízneho cyklu pre deti "Slniečko", ktorý vyrábala Československá televízia Bratislava v rokoch 1980 až 1994.
Opis.
Autor Raťafáka Plachtu je Peter Cigán. Režisérom bol v drvivej väčšine častí Peter Gerža. Raťafák Plachta je bližšie nešpecifikovanou entitou. Svojím telom pripomína človeka, avšak s výraznými fyzickými anomáliami – dlhým krkom, výraznou spodnou čeľusťou a celkovou stavbou tela s náchylnosťou na hypermobilitu kĺbov, chrbtice a končatín. Hovorí po slovensky. Je známe, že s jeho pohybom a verbálnym prejavom úzko súvisia najmä páni bábkoherci Štefan Kulhánek a hlavne Dušan Štauder. Za povšimnutie stojí epizóda s názvom "Raťafákove narodeniny", vysielaná 5. októbra 1984, v ktorej oslavuje Raťafák svoj sviatok a vďaka tomu poznáme dátum jeho narodenia, ktorým je 5. október. Rok však naďalej zostáva neznámy.Jeden z kandidátov na budúceho ministra kultúry vládnej koalície.
Televízia.
Po roku 1994 bol program zrušený, čo sa pripisuje neobratnému riadeniu vtedajšieho striedania manažmentov Slovenskej televízie. Raťafák Plachta sa neskôr objavil až po roku 2009 na YouTube, kde paroduje rôzne spoločenské témy pod vlastným tvrdením: "„Vy sa pýtate, kto je vo mne?... Ja sa pýtam, kto je vo vás!“" Tento návrat mal veľký ohlas nielen u samotných používateľov, ale aj v komerčných médiách. Parodovanie sveta šoubiznisu v podobe paródie klipu a minispot Prezidentské voľby 2009 s posolstvom "„Raťafák Plachta Váš prezident, naozajstná bábka“" si vyslúžil pozornosť až obdiv.
Raťafák Plachta sa nečakane objavil na verejnosti v roku 2016 počas nakrúcania relácie "Fetiše socializmu" vo verejnoprávnom rozhlase a televízii (RTVS).
Osobnosti.
Počas svojho účinkovania prišiel v relácii "Slniečko" Raťafák Plachta do kontaktu s mnohými osobnosťami:
Skillet

Skillet je kresťansko-rocková skupina, ktorá vznikla v roku 1996 v Tennessee (USA). Hrajú rôzne žánre – nielen rock, alternatívny rock, ich hudba skĺzava k industriálnemu rocku a nu metalu.
Skupina od svojho vzniku nahrala 9 dosiek, dve DVD a viaceré z ich skladieb sa hrali v rozhlasových staniciach a vo filmoch. Ich hudba je energická s aktuálnými, trefnými textami. Hlas speváka Johna Coopera je pre skupinu typický nielen naliehavosťou, živosťou, ale aj surovosťou – hlavne v jednej z posledných dosiek "Comatose".
Prvé dva albumy nahrali len traja (John Cooper – spev, basgitara, Trey McClurkin – bicie, Ken Steorts – gitara), z ktorých v súčasnej zostave zostal len John Cooper. V súčasnosti má skupina štyroch členov. Do dnes bola skupina Skillet obdarovaná dvomi cenami Grammy.
História.
Názov skupiny.
Názov Skillet navrhol zakladajúcim členom ich pastor. John Cooper predtým hral v skupine Seraph a Ken Steorts v skupine Urgent Cry. Trey McClurkin sa k nim pridal neskôr. Ich skupiny sa však rozpadli a oni sa rozhodli založiť spolu novú skupinu. A pretože každý z nich pochádzal z inej skupiny, vznikol ten nápad nazvať novú skupinu Skillet. "Skillet" znamená v slovenčine "panvička". John Cooper prirovnal skupinu k omelete, a povedal: "„Všetko sme hodili dokopy, bez toho aby sme vedeli, čo z toho bude.“"
Členovia.
Bývalí sezónni hudobníci a hudobníci na turné.
Časová os
Ocenenia a uznania.
Skupina Skillet dostala uznanie 1. februára 2016 za nahratie najväčšie digitálneho singlu v histórii kresťanskej hudby od ich skladby „Monster“, ktorá získala 2,6 milióna predajov. Bola 2x certifikovaná na platinu od RIAA, bola na čísle jedna streamujúcej kresťanskej skladby roku 2015 a bola čísle osem streamujúcej rockovej skladby roku 2015.
Skillet (album)

Skillet je debutový štúdiový album americkej kresťansko-rockovej skupiny Skillet. Album vyšiel v roku 1996.
B.S.E.

„B.S.E.“ (skratka pre slovné spojenie Blood Shot Eyes; v preklade do slov. "Krvavé oči") je štvrtá skladba z albumu "Black Luck" dánskej rockovej skupiny The Storm. Hosťujúce vokály v skladbe patria Michaelovi Poulsenovi zo skupiny Volbeat. Vyšla v roku 2010 ako tretí singel albumu.
Hudobné video.
Hudobné video bolo režírované Casperom Balslevom. Vo videoklipe môžme vidieť duet speváka Michaela Poulsena a speváčky Pernille Rosendahlovej v dave ľudí.
Július Ejury

Július Ejury (; * 2. apríl 1851, Bratislava† 10. september 1885, Budapešť) bol uhorský právnik, publicista a odborný spisovateľ, ktorý publikoval v maďarčine a nemčine.
Pochádzal z rodiny právnika Karola Ejuryho (* 1804† 1884) a jeho manželky Márie, rod. Škultétyovej (* 1819† ?). Vyštudoval gymnázium a následne absolvoval štúdium práva na Právnickej akadémii v Bratislave. Pôsobil ako advokát v Bratislave a Budapešti, kariéru mu však prekazila duševná choroba.
Je autorom prác o európskej politike a niekoľkých sociálno-politických brožúr, ktoré sa ale nezachovali.
Karol Ejury

Karol Ejury (maď. "Ejury Károly") môže byť:
Kyslinky

Kyslinky môže byť:
Kyslinky (geomorfologická časť)

Kyslinky sú geomorfologickou časťou Vysokej Poľany. Zaberajú centrálnu časť pohoria a celú rozlohu kaldery bývalej sopky. Najvyšší vrch je Grúň ().
Vymedzenie.
Územie je výnimočné, nakoľko masív Poľany je pozostatkom stratovulkánu a Kyslinky zaberajú jeho kalderu. Obklopuje ich geomorfologický podcelok Vysoká Poľana. Celé územie lievikovitého tvaru odvodňuje riečka Hučava, ktorá pokračuje západným smerom Hrochoťskou dolinou.
Ochrana územia.
Celé územie tejto časti Poľany leží v Chránenej krajinnej oblasti Poľana. Osobitne chránené lokality sa nahádzajú v okrajových polohách, resp. v blízkom okolí tejto časti.
Turizmus.
V centrálnej časti leží rovnomenná osada, prístupná cestou Hrochoťskou dolinou z Hrochote a Očovej. Práve cestu z Očovej kopíruje modro značená trasa, na ktorú sa v lokalite "Dolina" pripája žlto značená trasa z Hrochote. V centrálnej časti, v osade Kyslinky, ju križuje zelená trasa, vedúca z juhu sedlom "Príslopy" od Očovej a pokračuje severným smerom do sedla "Jasenová". Modrá značka vedie z osady východným smerom do sedla "Priehybina", odkiaľ vedú trasy na vrchol Poľany i k horskému hotelu Poľana.
Hrochoťská dolina

Hrochoťská dolina lemuje riečku Hučava vo východnej časti okresov Banská Bystrica (obec Hrochoť) a Zvolen (obec Očová). Jej stredná a horná časť sa nachádza v v pohorí Poľana. 
Polohopis.
Južná časť doliny patrí do Slatinskej kotliny, v strednej časti leží okrajovo Zvolenská pahorkatina (oba podcelky Zvolenskej kotliny), nasleduje Detvianske predhorie a horná časť Hrochoťskej doliny vedie časťou Kyslinky, patriacej do Vysokej Poľany. V hornej časti leží v strede rozsiahlej kaldery vyhasnutej sopky osada Kyslinky. Pôvodne lesnícka osada má dnes skôr rekreačný charakter, tvorí niekoľko typických lesníckych stavieb a sídli tu lesná správa.
Turizmus.
Územie patrí do Chránenej krajinnej oblasti Poľana, v strednej časti sa nachádza prírodná pamiatka Bátovský balvan. Z osady Kyslinky vedie "Náučný chodník Poľana – Kyslinky", ktorý má a dlhý okruh. V minulosti viedla údolím dlhá úzkorozchodná železnica Vígľaš – Kyslinky, ktorá do roku 1975 slúžila na zvoz dreva.
Prístup.
Údolím vedie cesta z Očovej až do osady Kyslinky, na ktorú sa v lokalite "Dolina" pripája cesta z Hrochote. Z Očovej v trase cesty vedie modro značená, cestu z Hrochote zasa žlto značená trasa.
Kyslinky (osada)

Kyslinky sú malá osada v Poľane, súčasť obce Hrochoť, v okrese Banská Bystrica. Južný okraj osady a územie ľavého brehu Hučavy patrí do chotára obce Očová v okrese Zvolen. Osadu Kyslinky dnes tvorí niekoľko typických lesníckych stavieb a sídli tu lesná správa.
Polohopis.
Osada sa nachádza v hornej časti dlhej Hrochoťskej doliny, v nadmorskej výške cca Leží v centre geomorfologickej časti Kyslinky, ktorá je súčasťou Vysokej Poľany a zaberá územie rozsiahlej kaldery vyhasnutej sopky. Pôvodne lesnícka osada má dnes skôr rekreačný charakter a prístupná je asfaltovou cestou z obce Hrochoť a Očová.
Turizmus.
Územie patrí do Chránenej krajinnej oblasti Poľana. Z osady vedie "Náučný chodník Poľana – Kyslinky", ktorý má a dlhý okruh. V minulosti tu končila dlhá úzkorozchodná železnica Vígľaš – Kyslinky, ktorá do roku 1975 slúžila na zvoz dreva.
John Cooper (hudobník)

John Landrum Cooper (* 7. apríl 1975, Memphis, Tennessee, USA), profesionálne uvádzaný ako John L. Cooper, je americký hudobník, spevák a skladateľ. Je hlavný vokálista, basgitarista a spoluzakladateľ americkej kresťansko-rockovej skupiny nominovanej na cenu Grammy s názvom Skillet pôsobiacej od roku 1996 a jeho bočný projekt Fight the Fury pôsobiaci od roku 2018.
Kariéra.
Seraph.
Cooper bol krátko v experimentálnej rockovej skupine Seraph v rokoch 1989 až 1995. Skupina vydala štvorskladbovú demonahrávku, s názvom "Silence E.P.", predtým, ako sa rozpadli. V zozname skladieb boli „Alone“, „Silence“, „Wild Honey“ a „Fading Love“.
Skillet.
V roku 1996 založil Cooper skupinu Skillet spolu s Kenom Steortsom. Obaja sa spoznali počas turné s predchádzajúcimi skupinami; Cooper ako vokálista pre progresívno-rockovú skupinu zo štátu Tennessee s názvom Seraph a Steorts ako gitarista pre skupinu Urgent Cry. Skupina sa čoskoro na to rozpadli, tak Cooperov a Steortsov pastor ich povzbudil na to, aby si založili vlastnú skupinu ako bočný projekt. Pochádzajúci z rôznych štýlov rockovej hudby, sa rozhodli nazvať svoj experiment Skillet. Krátko na to sa pridal do skupiny Trey McClurkin ako dočasný bubeník. Skupina Skillet bola spolu len mesiac, keď získali pozornosť hlavnej kresťanskej nahrávacej spoločnosti ForeFront Records a čoskoro na to s nimi podpísali zmluvu. Ken Steorts odišiel zo skupiny v roku 1999 a Trey McClurkin v roku 2000 a Cooper ostal jediným zakladajúcim členom skupiny a primárnym skladateľ.
Ostatné práce.
Cooper poskytol vokály pre "!Hero: The Rock Opera". Podľa recenzie, Cooper nebol na turné s rockovou operou, len poskytol vokály pre Rabbiho Kaia na soundtrack. Cooper bol spoluautorom singlu skupiny Decyfer Down „Best I Can“.
Spieval v titulnej skladbe albumu rapera tobyMaca, "Tonight", ktorá dosiahla číslo 27 v rebríčku Christian Songs. Predviedol vokály na skladbe skupiny We as Human, „Zombie“, ktorá sa objavila na ich rovnomennom albume a vystúpila v hudobnom videu „Strike Back“. Zapísal ich do svojej nahrávacej spoločnosti.
Cooper začal svoj bočný projekt, Fight the Fury, v septembri 2018. Dúfa, že uspokojí potreby tých, ktorí si užívajú tvrdšiu hudbu skupiny Skillet. Plánovali vydať EP cez Atlantic Records na konci roku 2018 a potom v decembri ísť na turné do Ruska. Už 27. októbra 2018, vydali päť skladieb.
Osobný život.
John Cooper uviedol na niekoľkých príležitostiach, že sa narodil a vyrástol vo veľmi pobožnej rodine a atmosfére, a počúvanie rocku nebolo povolené v domácnosti jeho rodičov. "„Nemôžeš nosiť čiernu, nemôžeš počúvať nič s bicími, nič s gitarami, nemôžeš nosiť dlhé vlasy, nemôžeš robiť toto a nemôžeš robiť hento. Všetko bolo bez života. Viem, mal by som čítať Bibliu a byť ako..."Toto není to, čo Biblia hovorí. Páči sa mi myšlienka žiť pre Ježiša, ale neznášam myšlienku žiť pre teba." Vieš?“"
Cooper pochádza z hudobníckej rodiny. Jeho mama bola učiteľka hry na klavír a speváčka v kostole that he went to. Začal spievať vo veľmi skorom veku, hral na gitaru vo svojich osemnástich rokoch a basgitara vo svojich devätnástich rokoch.
Vplyvy.
Jeho obľúbení basgitaristi sú Chris Squire a Doug Pinnick.
John Cooper

John Cooper môže byť:
Daniel Nekonečný

Daniel Nekonečný alebo Dan Nekonečný (vlastným menom Daniel Konečný; * 29. jún 1966, Boskovice† 23. marec 2019, Řeporyje) bol český spevák, tanečník a šoumen, herec a módny fanatik do ohňa, trblietok a žltej farby. Bol líder skupiny Šum svistu a ako herec si zahral v komédii "Eliška má ráda divočinu" po boku Bolka Polívku a Zuzany Stivínovej.
Shaviv Strategy and Campaigns

SHAVIV STRATEGY &amp; CAMPAIGNS LTD () je obchodná spoločnosť so sídlom v meste Modi’in-Makabim-Re’ut v Izraeli, založená 2. januára 2008, ktorá poskytuje poradenstvo v oblasti politického marketingu so špecializáciou na volebné kampane stredopravých politických strán a kandidátov.
Spoločnosť založil a vedie izraelský politológ Aron Shaviv, ktorý v rokoch 20052007 pôsobil ako politický poradca izraelskej pravicovej strany Jisra’el bejtenu a jej predsedu, ktorý sa po voľbách stal ministrom pre strategické veci Avigdora Liebermana.
Spoločnosť sa podieľala o. i. na kampaniach kandidátov v prezidentských voľbách v Srbsku (2008, 2017), Chorvátsku (2009). Spojených štátoch (2012), Keni (2013), Konžskej republike (2016), na kampaniach strán v parlamentných voľbách v Bulharsku (2008), Moldavsku (2009), na Cypre (2009, 2016), v Thajsku (2014), Estónsku (2015), Izraeli (2016), na Slovensku (2016) a v Rakúsku a vo voľbách do Európskeho parlamentu v Litve, Bulharsku a na Cypre (2014), ako aj na kampaniach kandidátov v komunálnych voľbách na Ukrajine (2008), na Slovensku (2010, 2014) a v Bulharsku (2013).
Slovensko-rakúska štátna hranica

Slovensko-rakúska štátna hranica () je vnútrozemská štátna hranica, ktorá oddeľuje Slovensko a Rakúsko. Má dĺžku 106,7 km a z veľkej časti prebieha po rieke Morava, z menšej po rieke Dunaj a po zemi. Počas Studenej vojny bola ostro strážená, pretože tvorila hranicu východného bloku; dnes je možné ju voľne prekročiť, pretože je hranicou vnútri Schengenského priestoru.
Dĺžka a hraničné znaky.
Dĺžka hranice, ako ju uvádza Ministerstvo vnútra SR: 
Hraničné znaky, ako ich uvádza Ministerstvo vnútra SR: 
Priebeh.
Ak postupujeme smerom zo severu na juh, hranica sa začína na sútoku riek Morava a Dyje, na česko-slovensko-rakúskom trojmedzí, v blízkosti obcí Sekule a Hohenau an der March. Po Morave pokračuje južne, neskôr juhozápadne a juhovýchodne až po sútok s riekou Dunaj pod Devínom, pričom ju zo slovenskej strany lemujú lužné lesy Chránenej krajinnej oblasti Záhorie. Na tomto úseku hranicu prekonáva cestný most Moravský Svätý Ján – Hohenau, železničný most Devínska Nová Ves – Marchegg a kompa Záhorská Ves – Angern an der March. Nasleduje úsek po Dunaji. Pri Karlovej Vsi hranica z Dunaja vystupuje a pokračuje po suchej zemi až k slovensko-rakúsko-maďarskému trojmedziu, pričom sa na nej nachádzajú cestné hraničné priechody z cesty I/61 na Spolkovú cestu 9, z cesty III/1020 do Kittsee, z diaľnice D4 na diaľnicu A6 a železničný hraničný priechod pri medzi stanicami Petržalka a Kittssee. Na tomto úseku sú na slovenskej strane zachované rôzne objekty opevnenia a Pohraničiarska signálka.
Sídla.
Obce, ktorých katastrálne územie siaha po slovensko-rakúsku hranicu
Hraničné dokumentárne dielo a zmluvy.
Hraničné dokumentárne dielo slovensko-rakúskej hranice, podobne ako dielo slovensko-maďarskej hranice, vzniklo v rokoch 1921 – 1923 po Prvej svetovej vojne a rozpade Rakúsko-Uhorska ako súčasť Saintgermainskej mierovej zmluvy (podpísanej 10. septembra 1919). Skladá sa z: 
Hraničné dielo slovensko-rakúskej hranice, rovnako ako hraničné diela ostatných slovenských hraníc, je dostupné online na stránkach Informačný systém štátnych hraníc (ISŠH).
Štátnu hranicu určuje "Zmluva medzi Československou socialistickou republikou a Rakúskou republikou o spoločných štátnych hraniciach" podpísaná 21. decembera 1973 vo Viedni v znení neskorších zmien. Za ČSR zmluvu podpísal Karel Komárek, za Rakúsko Rudolf Kirchschläger. V právnom systéme Slovenska sa nachádza pod číslom "95/1975 Zb." v rámci "Vyhlášky ministra zahraničných vecí z 26. júna 1975 o Zmluve medzi Československou socialistickou republikou a Rakúskou republikou o spoločných štátnych hraniciach". 
Slovensko-rakúsko-české a slovensko-rakúsko-maďarské trojmedzia (oficiálne "trojštátne hraničné body") bližšie dokumentujú:
Let It Burn

Let It Burn môže byť:
Let It Burn (Volbeat)

„Let It Burn“ je skladba dánskej heavy metalovej skupiny Volbeat. Bola vydaná ako tretí medzinárodný singel albumu 5. septembra 2016.
Peter Toperczer

Profesor Peter Toperczer, Dr. h. c. (* 24. júla 1944, Košice – 16. augusta 2010, Praha) bol slovenský klavírista a významný hudobný pedagóg, ktorý do roku 2005 zastával funkciu dekana Hudobnej fakulty AMU i funkciu rektora Akademie múzických umění v Prahe.
Stručný životopis.
Svoje štúdiá hry na klavír zahájil súkromne v roku 1954, v rokoch 1958 až 1962 študoval na košickom konzervatóriu, od roku 1962 až do roku 1971 absolvoval pražskú Akadémiu múzických umení (vrátane ašpirantúry) u profesorov Františka Maxiána a Josefa Páleníčka. Od roku 1972 až do roku 1989 pôsobil ako sólista Slovenskej filharmónie, súbežne s tým sa od roku 1978 do roku 1982 venoval výuke hry na klavír na Vysokej škole múzických umení v Bratislave. Uznávaný bol za interpretácie klavírnych diel Prokofieva, Ravela, Schumanna, Mozarta, ale nadovšetko geniálneho Brahmsovho Koncertu d mol. Od roku 1986 následne vyučoval na pražskej Akadémii múzických umení. V roku 1990 sa habilitoval ako jej docent, v roku 1995 bol menovaný jej profesorom a od roku 1999 do roku 2005 zastával funkciu jej rektora.
Od roku 1983 sa tiež venoval štvorručnej hre, respektíve hre na dvoch klavíroch s Mariánom Lapšanským. Bol umeleckým riaditeľom Medzinárodnej klavírnej súťaže v Košiciach.
Black Rose

Black Rose (resp. v niektorých prípadoch The Black Rose) môže byť:
Lysias (sochár)

Lysias ("Lysias") bol grécky sochár v 2. storočí pred Kr.
Lysias, syn Pyrrhandra z egejského ostrova Chios, tvoril v 1. polovici 2. stor. pred Kr. V archeologickej lokalite akropoly gréckeho mesta Lindos sa našiel jeho menom signovaný podstavec z neznámej sochy. 
- text v starogréčtine
Nápis na podstavci znalci po analýze typu písma datujú do rokov 200 – 170 pred Kr. 
Lysias je zrejme totožný s umelcom, ktorý bol podľa rímskeho spisovateľa Plínia autorom súsošia Apolóna a Artemidy na štvorzáprahu (quadrige), vytesaného z jedného kusa mramoru. Toto dielo, venované od rímskeho cisára Augusta k pocte svojho otca Gaia Octavia, umiestnili do najvyššieho stĺpmi lemovaného výklenku (do edikuly) cisárskeho paláca na Palatíne.
Kostolianska kotlina

Kostolianska kotlina je vnútrohorská brázda a geomorfologická časť podcelku Jelenec v pohorí Tribeč. Rozprestiera sa v okolí obce Kostoľany pod Tribečom, podľa ktorej je pomenovaná.
Vymedzenie.
Kostolianska kotlina zaberá centrálnu časť podcelku Jelenec, ktorý rozdeľuje na dve časti. Severný okraj vymedzuje Zlatnianske predhorie a južný okraj plynule prechádza do Žitavskej pahorkatiny. Veľkú časť kotliny zaberá údolie potoka Drevenica, ktorá tu priberá viacero prítokov a preteká juhovýchodným smerom Kostoľanmi a obcou Ladice. 
Chránené územia.
Kotlina je z veľkej časti odlesnená a okrajové časti ležia v Chránenej krajinnej oblasti Ponitrie. V severovýchodnej časti sa nachádza chránený areál Kostolianske lúky, neďaleko sa nachádza ruina hradu Gýmeš a Jelenská gaštanica.
Turizmus.
Plošne neveľké územie oplýva viacerými atrakciami, ktoré sem lákajú turistov. Oblasť disponuje sieťou značených chodníkov, ktoré spájajú zaujímavé miesta v kotline i okolí. Významnou historicky cennou pamiatkou je NKP Kostolík svätého Juraja z 11. storočia.
Dobrovodská kotlina

Dobrovodská kotlina je vnútrohorská brázda a geomorfologická časť podcelku Brezovské Karpaty v pohorí Malé Karpaty. Rozprestiera sa v okolí obce Dobrá Voda, podľa ktorej je pomenovaná.
Polohopis.
Kotlina zaberá centrálnu časť podcelku Brezovské Karpaty, ktoré ju obklopujú zo všetkých strán. Územím preteká riečka Horná Blava, ktorá tu priberá niekoľko prítokov, medzi nimi Hlavinu a Jaseňový potok. Vodný tok preráža pohorie a juhovýchodným smerom pokračuje k obci Dechtice. Z Dechtíc vedie i jediná prístupová cesta do obce a Dobrovodskej kotliny. 
Chránené územia.
Kotlina je z veľkej časti odlesnená a nachádza sa v Chránenej krajinnej oblasti Malé Karpaty. Na západnom okraji sa nachádza prírodná pamiatka Ľahký kameň, severne susedí prírodná rezervácia Slopy a Vyvieračka pod Bachárkou. Severozápadne sa nad kotlinou nachádza ruina hradu Dobrá Voda.
Turizmus.
Územie kotliny je vďaka historickým, kultúrnym a prírodným zaujímavostiam atraktívnou lokalitou. Hrad Dobrá Voda, pamätná izba Jána Hollého, okolitá príroda a sieť značených chodníkov ponúka zaujímavé ciele pre návštevníkov.